ב-10 וב-16 לחודש דצמבר התקיימו שני מפגשים של דורות ההמשך.

הפגש הראשון התקיים בחיפה, במלון תיאודור, ביום השלישי של חנוכה.

למרות מזג האוויר החורפי הגיעו אנשים מכל אזור הצפון.

את הערב פתח יוחנן רון, יו"ר הארגון, בדברי ברכה ויחד עם אברהם איווניר ויולקו, חברי הוועד, הדליקו את נרות החנוכה כשהקהל מברך יחד איתם ושר שירי חנוכה.

אברהם איווניר, באמצעות שקופיות, סיפר את סיפור משפחתו. על בית הוריו על ילדותו על העיירה, חיים של משפחה אחת אשר ייצגה חיים של אלפי משפחות אחרות בבוקובינה.

הסופרת נאוה סמל לבית ארצי סיפרה כיצד חייה עוצבו והושפעו ע"י הוריה וסבייה יוצאי בוקובינה. כיצד ספגה באמצעות המוזיקה והספרות שנשמעו בבית את היידיש,הגרמנית והתרבות המפוארת של בוקובינה.

בסיום המפגש פנה יוחנן רון אל הקהל והסביר את חשיבות המפגשים של דורות ההמשך, את התוכניות לעתיד וחזר והדגיש כי "אתם נושאי הלפיד ועליכם מוטלת החובה לספר ולהעביר לדורות הבאים".

המפגש בתל-אביב התקיים ביום האחרון של חנוכה, במלון קראון פלאזה.

האולם היה מלא מפה לפה, חלק מהאנשים הגיעו עם הילדים – בני הדור השלישי.

את הערב פתח יוחנן רון בדברי ברכה. אחריו רבקה אדרת מבית התפוצות, באמצעות סרטים "בשחור לבן" לקחה את הקהל, כמו במנהרת הזמן, אל העיירות של אירופה, אל השוק, אל הרחוב אל בתי הכנסת המפוארים, לחתונה ולטיול של המלמד עם הילדים הקטנים והמחייכים.

בזמן הצפייה בסרטים החיוך לא מש משפתי אך עיניי מלאו בדמעות וכל הזמן חשבתי מי מהילדים שרד, מי ניצל מה קרה להם? וכמה עצוב לראות את בתי הכנסת הגאים והמפוארים שבהם התקיימו השמחות והחיים של הקהילה עומדים ברובם חרבים, מבוישים ומספרים את הגורל הנורא של היהודים.

אברהם איווניר, באמצעות שקופיות, סיפר את סיפורה של משפחתו סיפור שבו ביטא את החיים "משואה לתקומה".

הסופרת הלן לבנת חיברה בין נס חנוכה ובין הניסים שקרו למשפחתה, הניסים שהתבטאו בככר לחם שהצילה אותה ממוות, באביה שניגן בכנור בפני גויים שיכורים ובכך הצליח להשיג מעט אוכל ובגדים.

עד עתה התקיימו ארבעה מפגשים של דורות ממשיכים, בכוונת הארגון לקיים מפגשים נוספים וגם בהם להראות את החיים של יהדות מפוארת זו שהתבטאו בחיי קהילה, תרבות, ספרות, מוזיקה ועוד.